楊文蔚

楊文蔚係香港女跳高運動員，保持緊香港跳高女子紀錄，亦係香港嘅七項全能代表。佢同時係一位模特兒，屬瑪雅娛樂旗下。

簡歷
楊文蔚出身基層，6歲時嗰陣因為阿爸阿媽離婚而同細佬跟阿嫲住。佢中學讀樂善堂楊葛小琳中學，初頭玩短跑同打排球，因為體育先生發現佢彈跳力好，所以搵佢入跳高校隊，之後重因為跳高好叻，中五就轉校到拔萃女書院，但係因英文成績唔好而要重讀中三。2012年佢最後一年代表拔萃女書院參加跳高公開賽，最後憑1米66成績攞學界冠軍，但打破唔到佢嗰時個人紀錄1米70。之後佢喺2014年升讀香港大學工商管理學系，主修市場學。

楊文蔚先喺2016年3月19號憑1米81成績破香港女子跳高紀錄，再喺同年5月8號同20號先後再創1米82同1米83嘅香港紀錄。2017年4月30號，楊文蔚喺亞洲田徑大獎賽跳出1米88，第四度破香港紀錄。

個人最佳成績
跳高：1.88m
跳遠：5.75m
七項全能：4094分

參考
新跳高女神楊文蔚跳得更煮得　孖師弟男友前臂紋身閃爆港大
【亞洲田徑大獎賽】跳高美少女楊文蔚掛3牌凱旋：無想過跳越1米88

類:香港女運動員
香港女模特兒
樂善堂楊葛小琳中學舊生
拔萃女書院舊生
香港大學舊生
文蔚